ไอเอ็นจีมั่นใจฝรั่งไม่ทิ้งหุ้นไทย
หวังเศรษฐกิจดันบจ.กำไรโต ครึ่งปีหลังคึก-พลังงานทรุด
12 มิ.ย. 2555

หวังเศรษฐกิจดันบจ.กำไรโต ครึ่งปีหลังคึก-พลังงานทรุด 
บลจ.ไอเอ็นจี ฟันธงหุ้นไทยเนื้อหอม เศรษฐกิจโลกชะลอกระทบหุ้นพลังงาน โภคภัณฑ์ ส่งออก
นายมนรัฐ ผดุงสิทธิ์ ประธานเจ้าหน้าที่บริหารการลงทุน ฝ่ายจัดการลงทุน บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า ไอเอ็นจี เชื่อว่าตลาดหุ้นไทยยังเป็นตลาดหุ้นที่อยู่ในกลุ่มที่น่าสนใจลงทุนของนักลงทุนต่างชาติ และยังไม่มีความเสี่ยงที่สภาพคล่องจะไหลกลับของธนาคารกลางประเทศต่างๆ เพราะเศรษฐกิจโลกจะยังคงเติบโตอย่างเชื่องช้า ดังนั้นผลประกอบการของบริษัทจดทะเบียนจะสร้างความเชื่อมั่นของนักลงทุนให้กลับมาลงทุนในตลาดหุ้นไทย




 
ทั้งนี้ ไอเอ็นจี คาดว่า ผลประกอบการของบริษัทจดทะเบียนในตลาดหุ้นไทยจะมีอัตราการเติบโตของกำไรต่อหุ้น (อีพีเอส) 27% ในปี 2555เทียบกับปี 2554 และเมื่อเข้าสู่ครึ่งปีหลังนักลงทุนจะเริ่มมองไปถึงการคาดการณ์ของผลประกอบการปี 2556 ที่คาดว่าน่าจะมีการเติบโตของผลประกอบการต่อเนื่องอีกประมาณ 14.6% จากปี2555
“อัตราส่วนราคาต่อกำไรสุทธิ (พีอี) ของดัชนีตลาดหลักทรัพย์ไทยในปี 2555 อยู่ที่ 11.1 เท่า ใกล้เคียงกับระดับพีอีเฉลี่ยของภูมิภาค และยังไม่ได้สูงกว่าค่าเฉลี่ยพีอีในอดีตของตลาดหลักทรัพย์แห่งประเทศไทย” นายมนรัฐ กล่าว
นายมนรัฐ ยังกล่าวอีกว่า เศรษฐกิจโลกยังคงเติบโตอย่างเปราะบางด้วยผลกระทบจากปัญหาวิกฤตหนี้ในยุโรปและการชะลอการฟื้นตัวของเศรษฐกิจสหรัฐ ทำให้ภาพการลงทุนโดยรวมยังมีความผันผวน ในขณะที่กลุ่มตลาดเกิดใหม่และภูมิภาคเอเชียมีการเติบโตที่ดีกว่าเมื่อเทียบกับสหรัฐและกลุ่มยูโรโซน ด้วยปัจจัยพื้นฐานเศรษฐกิจที่แข็งแกร่ง 
“เศรษฐกิจไทยยังคงเติบโตได้ต่อเนื่องจากการบริโภคและการลงทุนของภาคเอกชนประกอบกับมาตรการการกระตุ้นการลงทุนของภาครัฐที่จะเริ่มเห็นผลในช่วงครึ่งปีหลัง” นายมนรัฐ กล่าว
อย่างไรก็ตาม นายมนรัฐกล่าวว่า การเติบโตของเศรษฐกิจโลกที่มีความไม่แน่นอนสูง อาจส่งผลกระทบต่อผลกำไรของบริษัทจดทะเบียนบางกลุ่ม เช่น กลุ่มพลังงาน กลุ่มสินค้าโภคภัณฑ์และกลุ่มส่งออก 
นอกจากนี้ ยังมีปัจจัยเสี่ยงภายในประเทศที่นักลงทุนต้องติดตาม ได้แก่ ปัญหาความขัดแย้งทางการเมืองในประเทศ ซึ่งเริ่มร้อนแรงขึ้นหลังจากที่มีความพยายามผลักดันร่าง พ.ร.บ.ปรองดองแห่งชาติ เข้าสู่การพิจารณาของสภาผู้แทนราษฎรเป็นวาระเร่งด่วนและถูกต่อต้านที่มีความเสี่ยงหากมีความรุนแรงเกิดขึ้น